La Bibia piemontèisa/Testament Vej/Cronache/1Cronache 28


1 Crònache

28

Istrussion ëd David a sò fieul Salomon 

David a l’ha ciamà ‘nsema a Gerusalem tuti j’ufissiaj d’Israel - ij cap ëd le tribù, ij comandant ëd le division dl’armèja, j’àutri generaj e capitani, j’aministrator ëd le proprietà e ‘l cabiaj dla famija real, j’ufissiaj ‘d palass, j’òm autorèivoj e tuti j’àutri guerié vajant ant ël regn. Ëdnas ëd lor a l’é ausasse ‘n pé e a l’ha dit: “Scoté, car ij mè frej e mia gent. I l'hai tant pensà a la costrussion d’un Templi, andova ch’a trovrà sosta an përmanensa l'Èrca dl'Aleansa dël Signor, lë scagn ëd Dé. I l’hai fàit le preparassion necessàrie për edifichelo. Dé, contut, a l’ha dime: “IUt seras pa ti, contut ch’it fabricheras un Templi për onoré mè nòm, për ël motiv che it ses n'òm ëd guera e 'd sangh'. Pura Nosgnor, ël Dé d’Israel, a l’ha sernù mi an tra tuta la famija ‘d mè pare, përchè i fussa rè dzura d’Israel. An efet a l'é la tribù ‘d Giuda ch’a l'ha suasì për guidene, a l'é mia famija ch’a l'ha sernù an tra le famije 'd Giuda, e an tra ij fieuj 'd mè pare, e a l'é mi che ‘l Signor a l'é compiasusse ‘d feme rè dzura d’Israel. E an tra ij mè fieuj - përchè ‘l Signor a l’ha dam-ne tanti - chiel a l’ha sernù Salomon coma mè sucessor an sël tròno d’Israel për governé ‘l regn ëd Nosgnor. Nosgnor a l'ha dime: 'A sarà tò fieul Salomon ch’a fabricherà mè Templi e soe cort, përchè mi i l’hai sernù pròpi chiel coma mè fieul, e mi i sarai sò pare. Se chiel a seguitrà a ubidì con diligensa ai mè comand e regolament coma ch’a fà già adess, mi i farai che sò regn a dura për sempe’.

Ora, con Dè coma nòst testimòni e a j’euj ‘d tuta Israel - la ciambreja ‘d Nosgnor - it dago costa incombensa. Sie diligent a ubidì a tùit ij comand dël Signor tò Dé. A l’é parèj che ti’t podras seguité a d’esse padron ëd costa bon-a tèra e ti ‘t la lasseras ai tò fieuj coma n’ardità përmanenta.

E ti, Salomon, car el mè fieul, serca 'd conòsse 'l Dé dij tò antich, e serch-lo d'un cheur genit e con n'anima bin dispòsta, përchè Nosgnor a bèica tùit ij cheur e a intra drinta a tùit ij dissegn e tùit ij pensé. Se ti 't lo serche, chiel as lass-rà trové da ti; ma se ti 't lo chite, chiel t'arposserà per sèmper. Pija sossì bin an sël sério. Nosgnor a l’ha sernù ti për edificheje un Templi coma sò santuari. Sie fòrt e but-te a l’euvra”.

Anlora David a l'ha daje a Salomon, sò fieul, tut ël progèt dël Templi e ‘d tut lòn ch’a l’avìa da essie dantorn, comprèisa dl’intrada, dij magasin, dle camere àute, cole dl'intern e dël santuari ëd drinta - ch’a l’é ‘l leugh ëd la propissiassion. E a l'ha daje fin-a 'l proget ëd tut lòn che lë Spìrit a l'avìa inspiraje a rësguard ëd le cort ëd la ca 'd Nosgnor e dle sale d'antorn, dij tesòr dla ca 'd Dé e 'd lòn che a l'é sacrà. Ël rè a l’ha daje a Salomon j’istrussion a rësguard dij servissi ch’a l’avrìo da rende ant ël Templi ‘d Nosgnor ij sacerdòt e  ij levita. E a l’ha ‘dcò daje le specificassion për tuti j’asi dël Templi ch’a l’avrìo da esse dovrà për ël servissi divin.

David a l’ha peui dàit j’istrussion a riguard ëd vàire ch’a l’avrìa da esse l’òr e l’argent ch’a j’era da manca për fé j’utiss necessari për ël servissi divin. A l’ha dit a Salomon vàire ch’a l’avìa da esse l’òr da dovresse për ij candlé d’òr e le làmpade, e ‘l pèis d’argent për fé ij candlé d’argent e le làmpade, an dipendensa da coma minca un ëd lor a l’avrìo da esse dovrà. A l’ha stabilì ‘l total d’òr da dovresse për le taule dl'oferta, për minca na taula, e dl'argent për j’àutre taule d'argent, dl'òr pur për j'utiss rampin, ij bassin e le doje. Ël model dle cope d'òr, con ël peis për minca na copa, e cope d'argent con ël peis për tute. A l’ha designà vàire ch’a l’avrìa da esse l’òr fin për l’autar dl’ancens. A la fin, a l’ha daje ij pian për “ël chèr” ëd Nosgnor - ij cherubin d’òr che a dëstendìo j'ale e a cheurvijo l'Erca dl'Aleansa 'd Nosgnor. 

"A l'é për në scrit ëd sò pugn che Nosgnor a l'ha dame la conossensa 'd tut sòn, ëd tute j'euvre 'd cost model" a l'ha dit. 

Peuj David a l'ha dije a Salomon, so fieul: "Fate fòrsa, ciapa corage e travaja; gnun-e tëmme e và pa a dëmoralisete. Përchè Nosgnor ël Signor, mè Dé, a sarà con ti; at chitrà pa, at bandonrà pa, fin-a 'l moment che tuta l'euvra për ël servissi dla Ca 'd Nosgnor a sia compìa ‘d manera corèta. Le vàire spartission dij sacerdòt e dij levita a serviran ant ël Templi ‘d Dé. Dacant a ti, për tùit ij travaj, a-i saran dj'espert për qualsëssia euvra, e j’ufissiaj e la nassion antrega a sarà pronta a tò comand".

Nòte 

Bibia
Testament Vej
Cronache